En måned efter regeringen præsenterede en ambitiøs akutpakke, der skulle få patienter væk fra gangene på overfyldte sygehuse, justerede embedsmænd på central regnemodel, som fik overbelægningstallene til at styrtdykke med et trylleslag. Avisen Danmark afdækker her et hændelsesforløb, som professor i sundhedsøkonomi mener lugter af talmanipulation.

Annonce

"Jeg er glad for, at der i forligskredsen er bred enighed om at sætte ind mod overbelægningen nu og her". Ambitionerne var store, da sundhedsminister Sophie Løhde (V) i en pressemeddelelse 2. februar 2016 fortalte, at hun netop havde indgået en aftale med De Konservative, Dansk Folkeparti og Liberal Alliance om en akutpakke på 415 millioner kroner, som skulle nedbringe overbelægningen på sygehusene "nu og her". En akutpakke, der var et resultat af flere års debat om uværdige forhold på sygehusene med overfyldte afdelinger og patienter på gangene. Avisen Danmark kan nu afdække, hvordan embedsmænd i daværende sundhedsminister Sophie Løhdes administration i ugerne efter tog ministerens ord om "her og nu" helt bogstaveligt og ændrede på en afgørende regnemodel, så overbelægningen på landets sygehuse faldt med et trylleslag. En ændring, som hverken folketingspolitikere, sygehuse eller landets regioner har kendt til, og som har ført til, at sundhedsministeren i flere tilfælde har viderebragt sminkede tal til offentligheden. Konfronteret med sagen, kalder den nuværende sundhedsminister Ellen Trane Nørby (V) ændringen for en "fejl". Som sundhedsordfører har Flemming Møller Mortensen (S) flere gange bedt sundhedsministeriet levere tal for overbelægningen på landets sygehuse. Blandt andet i efteråret 2016. Her blev han og de øvrige folketingspolitikere præsenteret for opgørelse, som baserede sig på den ændrede regnemodel, som tegnede et markant forbedret billede af virkeligheden. At regnemetoden var blevet justeret, fik han intet at vide om. - Jeg troede selvfølgelig, jeg kunne stole på tallene. Nu viser det sig, at det er sminkede tal. Det her er helt uacceptabelt, siger siger Flemming Møller Mortensen.

Minister: Der er sket en fejl Sophie Løhde (V), der var sundhedsminister i foråret 2016, da Sundhedsdatastyrelsen ændrede definitionen på overbelægning, kender ikke til det møde, der blev afholdt kort før ændringen. - Jeg kender ikke til det møde, som embedsmænd fra Sundhedsministeriet og Sundhedsdatastyrelsen tilsyneladende har haft i marts 2016. Og jeg kan blankt afvise, at jeg i min tid som sundhedsminister har besluttet at ændre definitionen på overbelægning fra 100 til 105 procent, siger hun i et skriftligt svar til avisen Danmark. Ellen Trane Nørby (V), nuværende sundhedsminister, vil nu have en redegørelse af forløbet. - Jeg blev i går aftes (tirsdag, red.) gjort bekendt med, at der er sket en fejl i Sundhedsdatastyrelsen - og at der på grund af fejlen er oversendt forkerte oplysninger til Folketinget. Jeg har derfor med det samme bedt om en redegørelse og om at der bliver oversendt en berigtigelse af tallene til Folketinget, siger hun i et skriftligt svar til avisen Danmark. Sundhedsdatastyrelsen kalder sagen for en "beklagelig misforståelse". - Vi deltog fra Sundhedsdatastyrelsen i et møde, hvor opgørelsen blev diskuteret. Vi fik fejlagtigt den opfattelse, at der skulle ske en ændring fra 100 procent til 105 procent. Dette viste sig at være en beklagelig misforståelse, som vi efterfølgende har rettet ved den førstkommende planlagte opdatering af data, som var 1. september 2017, udtaler Jan Paulsen, afdelingschef i styrelsen.

Annonce

"En medarbejder fik den opfattelse"

Lad os få afklaret, hvad der sker i ugerne efter akutpakke-aftalen. Før marts 2016 opererer Sundhedsdatastyrelsen, en styrelse under Sundhedsministeriet, som samler sundhedsdata i databasen esundhed.dk, med én definition på, hvornår der er tale om overbelægning. En belægningsgrad på mere end 100 procent er lig med overbelægning. Sagt på en anden måde er der tale om overbelægning, hvis der er flere patienter på en afdeling end der er senge og personale til at håndtere. Definitionen er den samme, som landets regioner benytter. Umiddelbart efter den politiske aftale bliver indgået med ønsket om at sætte ind "her og nu" indkalder Sundhedsministeriet Sundhedsdatastyrelsen til møde i marts 2016. Temaet for mødet er definition af overbelægning. Vi ved ikke præcist, hvad der bliver sagt eller aftalt til mødet. Men vi ved, at der sker noget mærkeligt, da Sundhedsdatastyrelsens embedsmænd vender tilbage til domicilet på Amager. "En medarbejder fra Sundhedsdatastyrelsen deltog i marts 2016 i et møde indkaldt af og afholdt i Sundheds- og Ældreministeriet vedrørende definitionen af overbelægning", skriver en chefkonsulent i Sundhedsdatastyrelsen i et notat 8. september 2017. Chefkonsulenten fortsætter: "Sundhedsdatastyrelsens medarbejder fik på mødet den opfattelse, at det blev besluttet at lægge den nye definition af overbelægning til grund". Nu er vi fremme sagens kerne: Skal man tro styrelsens udlægning går en medarbejder umiddelbart efter mødet med ministeriet altså på egen hånd i gang med at ændre i den centrale regnemetode, som er rygraden i udregningen af belægningen på landets sygehuse. Medarbejderen ændrer definitionen på overbelægning fra mere end 100 procent til mere end 105 procent, taster ændringen ind i styrelsens database - og vupti, effekten slår igennem øjeblikkeligt.

Farlig overbelægning Undersøgelser viser, at overbelægning øger risikoen for fejl og dødsfald. Speciallæge Flemming Madsen offentliggjorde i 2014 et stort studie udarbejdet på baggrund af 2,6 millioner indlæggelser på danske medicinske afdelinger. Undersøgelsen viste, at hvis der er høj belægningsgrad på en afdeling, det vil sige en belægning på 110 procent eller mere, er der ni procent flere, der dør på hospitalet, end når der er en belægning på under 80 procent.

Annonce

Professor: Datamanipulation

Avisen Danmark kan ved hjælp af screendumps og skriftlige ministersvar til folketingspolitikere anskueliggøre, hvad der sker med tallene, når definitionen på overbelægning hæves fra 100 til 105 procent. Et eksempel: Af et skriftligt svar fra sundhedsminister Sophie Løhde (V) til sundhedsordfører Flemming Møller Mortensen (S) fra 18. november 2016 fremgår det, at der på medicinsk afdeling på Regionshospital Randers var 68 dage med overbelægning i perioden januar-juni 2016. Af svaret fremgår det ikke, at hendes administration et halvt år før har ændret på definitionen af overbelægning. Benytter man den oprindelige definition på 100 procent, ændrer tallet sig drastisk. Så stiger det til 118 dage med overbelægning. - Det her er dybt betænkeligt, lyder reaktionen fra Kjeld Møller Pedersen, professor i sundhedsøkonomi på Syddansk Universitet. - Det lugter af datamanipulation, og det lugter af bevidst manipulation for at mindske udgifterne til indfrielse af de politiske løfter om reelt at gøre noget ved overbelægningsproblemet, siger han. I en mail, som avisen Danmark er i besiddelse af, forklarer Sundhedsdatastyrelsen i maj 2017 - altså over et år efter den ændrede regnemodel blev gennemført - ændringen med, at Region Hovedstaden allerede benytter 105 procent som definitionen på overbelægning. Og at ændringen er sket i enighed med Sundhedsministeriet og Danske Regioner. Vi har talt med Bent Hansen (S), formand for Danske Regioner. Han er med egne ord "helt blank". - Jeg kender intet til det her, siger Bent Hansen. Hvad er din umiddelbare reaktion? - Når man rører ved så centralt et parameter på overbelægningsområdet, som er så meget i fokus hos patienter, personale, politikere og medier, så er det da noget, man skal diskutere med dem, der driver sygehusene. I stedet for at gøre det i et lukket rum uden at fortælle det til nogen. Det er ikke sædvanlig procedure. Det her er højest overraskende, siger Bent Hansen. Region Hovedstaden kan heller ikke genkende styrelsens forklaring. - Vi kan ikke genkende, at man i Region Hovedstaden har brugt 105 procent som definition på overbelægningen, skriver regionen i en mail august 2017.

Embedsmænd tryllede: Så meget faldt overbelægningen Klik på de enkelte afdelinger og se effekten af Sundhedsdatastyrelsens justering af regnemodellen på udvalgte sygehusafdelinger. Lungemedicinsk Afdeling på Bispebjerg og Frederiksberg Hospitaler: Ved 100 procent: 33 dage med overbelægning Ved 105 procent: 10 dage med overbelægning Medicinsk Afdeling på Gentofte Hospital: Ved 100 procent: 40 dage med overbelægning Ved 105 procent: 14 dage med overbelægning Lunge- og infektionsmedicinsk Afdeling på Hospitalerne i Nordsjælland: Ved 100 procent: 89 dage med overbelægning Ved 105 procent: 28 dage med overbelægning Medicinsk Afdeling Hospitalsenheden Vest (Midtjylland): Ved 100 procent: 92 dage med overbelægning Ved 105 procent: 50 dage med overbelægning Medicinsk Afdeling på Regionshospital Randers: Ved 100 procent: 118 dage med overbelægning Ved 105 procent: 68 dage med overbelægning Ældremedicinsk Afdeling på Aarhus Universitetshospital: Ved 100 procent: 36 dage med overbelægning Ved 105 procent: 19 dage med overbelægning Infektionsmedicinsk Afdeling på Aalborg Universitetshospital: Ved 100 procent: 151 dage med overbelægning Ved 105 procent: 45 dage med overbelægning Medicinsk Afdeling på Vejle Sygehus: Ved 100 procent: 5 dage med overbelægning Ved 105 procent: 0 dage med overbelægning Hæmatologisk Afdeling på Roskilde Sygehus: Ved 100 procent: 95 dage med overbelægning Ved 105 procent: 75 dage med overbelægning Medicinsk Afdeling/område på Roskilde Sygehus: Ved 100 procent: 78 dage med overbelægning Ved 105 procent: 61 dage med overbelægning Tallene er for første halvår 2016

Annonce

S: Minister skal stilles til ansvar